2023 m. spalio 12 d. pareikštas ieškinys byloje Laudamotion / Komisija
(Byla T-1026/23)
Proceso kalba: anglų
Šalys
Ieškovė: Laudamotion GmbH (Švechatas, Austrija), atstovaujama advokatų N. Levy, G. Rizza ir D. Pérez de Lamo
Atsakovė: Europos Komisija
Reikalavimai
Ieškovė Bendrojo Teismo prašo:
panaikinti 2023 m. rugpjūčio 2 d. Komisijos sprendimą C(2023)5177 byloje AT.40612 – Lufthansa – Air Berlin (maršrutai iš/į Vieną),
nurodyti Komisijai padengti savo ir ieškovės šioje byloje patirtas bylinėjimosi išlaidas ir
nurodyti įstojusioms į bylą šalims padengti savo bylinėjimosi išlaidas.
Ieškinio pagrindai ir pagrindiniai argumentai
Grįsdama ieškinį ieškovė remiasi trimis pagrindais.
Ieškinio pirmasis pagrindas grindžiamas tuo, kad Komisija pažeidė ieškovės teisę į gerą administravimą pagal ES pagrindinių teisių chartijos 41 straipsnį ir procesines teises, nes tinkamai neatliko tyrimo. Ieškovė taip pat tvirtina, kad Komisija nesiėmė reikšmingų tyrimo priemonių, neleido susipažinti su dokumentais ir faktiškai atėmė iš jos teisę būti išklausytai.
Ieškinio antrasis pagrindas grindžiamas tuo, kad Komisija akivaizdžiai suklydo, kai atmetė ieškovės skundą remdamasi kito tikėtino lygiagretaus elgesio paaiškinimo buvimu. Šiuo klausimu ieškovė tvirtina, kad per tyrimą jos pateikti rašytiniai pareiškimai turėjo lemti kitokį skundo vertinimą, o ne remiantis klaidingu teisiniu vertinimu Komisijos padarytą išvadą, kad pažeidimas yra mažai tikėtinas. Ieškovė taip pat teigia, kad Komisija akivaizdžiai suklydo nusprendusi, kad yra kitas tikėtinas lygiagretaus elgesio paaiškinimas.
Ieškinio trečiasis pagrindas grindžiamas tuo, kad Komisija akivaizdžiai suklydo atmetusi skundą dėl antikonkurencinio poveikio nebuvimo.
____________